กระทรวงคมนาคม เตรียมจัดตั้งจุดตรวจความพร้อมของรถโดยสารสาธารณะและรถรับจ้างทุกประเภทและพนักงานขับรถ ทุกระยะทาง 90 กิโลเมตร
กระทรวงคมนาคม เตรียมจัดตั้งจุดตรวจความพร้อมของรถโดยสารสาธารณะและรถรับจ้างทุกประเภทและพนักงานขับรถ ทุกระยะทาง 90 กิโลเมตร นายศักดิ์สยาม ชิดชอบ รัฐมนตรีว่าการกระทรวงคมนาคม กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความเป็นห่วงเรื่องความปลอดภัยรถโดยสารสาธารณะ เพื่อลดการเกิดอุบัติเหตุบนท้องถนน จึงได้สั่งการให้กระทรวงคมนาคม ดำเนินการตั้งจุดตรวจความพร้อมของรถโดยสารสาธารณะและรถรับจ้างทุกประเภทและพนักงานขับรถ หรือ Checkpoint ทุกระยะทาง 90 กิโลเมตร โดยจะประสานการทำงานกับผู้ให้บริการสถานีน้ำมันต่างๆ ในการตั้งจุด Checkpoint ทำให้ควบคุมความเร็วรถและคนขับได้นอกจากนี้ นายกรัฐมนตรี ยังแสดงความเป็นห่วงการเกิดอุบัติเหตุรถจักรยานยนต์ โดยจะมีการจัดประชุมเชิงปฏิบัติการ (work shop) เพื่อหาแนวทางแก้ปัญหา โดยมอบกรมการขนส่งทางบก เป็นเจ้าภาพร่วมกับสำนักงานตำรวจแห่งชาติ นักวิชาการ กระทรวงสาธารณสุข ผู้ประกอบการรถจักรยานยนต์ เนื่องจากนายกรัฐมนตรี ได้กล่าวในประชุมสหประชาชาติ (UN) ว่าไทยจะแก้ไขอุบัติเหตุให้ลดลงภายในปี 2563 หลักจากที่องค์การอนามัยโลก หรือ WHO จัดอันดับไทยเป็นประเทศที่เกิดอุบัติเหตุสูง เป็นอันดับ 1 ของโลก เมื่อปี 2558